15. mail 1990toimusid samalaadsed kokkupõrked ka Riias, kus Läti siseministeeriumi eriüksused meeleavalduse kumminuiadega laiali ajasid. Miks Eesti valitsusjuht kutsus appi rahva, mitte selleks ettenähtud sisekaitsejõude või Kaitseliitu, jääb küsimuseks. Edgar Savisaar kasutas lossiplatsil valitsenud meeleolu ära selleks, et kutsuda inimesi üles astuma loodavasse Kodukaitsesse. Registreerimine algas kohe sealsamas Andrus Ööveli juhtimisel. Ametlikult sündis Rahvarinde algatatud Kodukaitse mõni päev hiljem, 19. mail 1990. Kodukaitsele usaldati edaspidi tähtsamate riiklike objektide valve. Sellega oli Eestis enamik olulisi struktuure dubleeritud,oli olemas kaks esinduskogu, kumbki oma jõuüksustega: Eesti Kongress ja Kaitseliit, Ülemnõukogu ja Kodukaitse.